Diari Oficial de la Generalitat Valenciana


Sumari del DOGV 2999, del 26-05-1997 (1997/7754)

ORDRE de 16 de maig de 1997, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la realització d'actuacions arqueològiques i paleontològiques ordinàries a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2999

Data del DOGV
:   26-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7754


Data del document
:   16-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 16 de maig de 1997, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la realització d'actuacions arqueològiques i paleontològiques ordinàries a la Comunitat Valenciana.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjudici del que disposa el número vint-i-vuit de l'apartat u de l'article 149 de la Constitució Espanyola. Aquestes funcions van ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries.
  
Com a resposta a la riquesa arqueològica de la nostra comunitat i a la tradició investigadora en aquest àmbit i a fi d'obtenir òptims resultats en el coneixement i la conservació del patrimoni arqueològic, fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
  
  
ORDENE
  
  
Primer
  
Es convoca un concurs públic per a la concessió d'ajudes per a la realització d'activitats arqueològiques i paleontològiques ordinàries, i s'aproven les bases i el model d'instància per què es regeix aquesta convocatòria, que figuren en els annexos I i II d'aquesta ordre.
  
  
Segon
  
Aquestes ajudes seran finançades a càrrec de la línia 4.11 del programa 458.10 del pressupost de la Generalitat Valenciana per a 1997, per una quantia màxima de 52.205.645 pessetes.
  
  
DISPOSICIONS FINALS
  
  
Primera
  
Es delega en la directora general de Patrimoni Artístic la facultat de resoldre la concessió d'aquestes ajudes i dictar les resolucions necessàries per al desplegament i l'execució d'aquesta ordre.
  
  
Segon
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
Tercera
  
Contra aquesta ordre, que posa fi a la via administrativa, es podrà interposar un recurs contenciós administratiu, en el termini de dos mesos a comptar des de l'endemà de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana.
  
Per a la interposició del recurs caldrà que amb caràcter previ el recurrent ho comunique a aquest òrgan.
  
  
Tot això d'acord amb els articles 57 i 58 de la Llei Reguladora de la Jurisdicció Contenciosa Administrativa de 27 de desembre de 1956, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
València, 16 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
  
Bases del concurs públic per a la concessió d'ajudes per a la realització d'activitats arqueològiques i paleontològiques ordinàries a la Comunitat Valenciana.
  
  
  
Primera. Objecte
  
L'objecte d'aquestes ajudes és finançar el programa anual d'activitats arqueològiques i paleontològiques ordinàries de la Comunitat Valenciana proposades per institucions i investigadors. Les activitats que podran ser objecte d'ajuda són les excavacions i prospeccions arqueològiques, les excavacions i prospeccions arqueològiques subaquàtiques i les excavacions i prospeccions paleontològiques.
  
  
Segona. Participants
  
Poden optar a aquestes ajudes:
  
a) Les institucions científiques dedicades a la investigació arqueològica o paleontològica reconegudes a aquest efecte per la Direcció General de Patrimoni Artístic.
  
b) Les persones físiques, amb la titulació adequada, que tinguen el suport científic d'alguna de les institucions esmentades en l'apartat anterior i que caldrà acreditar per escrit, fent constar les característiques d'aquest suport.
  
En els dos supòsits, com a requisit per a optar a aquestes ajudes serà necessari que les activitats per a les quals se sol·licita l'ajuda hagen sigut prèviament autoritzades per la Direcció General de Patrimoni Artístic.
  
  
Tercera. Formalització de sol·licituds
  
1. Les sol·licituds, que es formularan segons el model que figura en l'annex II, es dirigiran a la Conselleria de Cultura, Educació i Ciència, Direcció General de Patrimoni Artístic.
  
2. Les sol·licituds s'hauran de presentar al Registre General d'aquesta Conselleria, a les direccions territorials de Cultura i Educació o a través dels mitjans que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
3. El termini per a la presentació de sol·licituds serà de 20 dies hàbils comptats a partir de l'endemà de la publicació d'aquesta ordre en el Diari Oficial de la Generalitat Valenciana. Si el termini acaba en dia inhàbil en l'àmbit de la Generalitat Valenciana, o en dissabte, s'entendrà prorrogat fins el primer dia hàbil següent.
  
  
4. De conformitat amb l'article 71.1 de la Llei de Règim Jurídic de les Administracions Públiques, si la sol·licitud no inclou totes les dades exigides o falta documentació acreditativa, s'instarà l'interessat perquè, en el termini de deu dies, esmene aquests defectes, amb l'advertència que en cas contrari la sol·licitud serà arxivada.
  
  
Quarta. Criteris de prioritat
  
Les ajudes es concediran d'acord amb les criteris següents:
  
  
a) Valor científic.
  
b) Aportació innovadora al coneixement científic.
  
c) Possible rendibilitat i difusió social.
  
  
Cinquena. Resolució de la convocatòria
  
1. Per a la valoració i selecció de les sol·licituds es constituirà una comissió avaluadora, que estarà presidida pel cap del Servei de Patrimoni Arqueològic, Etnològic i Històric. Formaran part d'aquesta com a vocals un tècnic del Servei de Patrimoni Arqueològic, Etnològic i Històric, i un arqueòleg-inspector de qualsevol de les direccions territorials de Cultura i Educació. Hi farà de secretari el tècnic del Servei de Patrimoni Arqueològic, Etnològic i Històric.
  
2. La comissió avaluadora elevarà la proposta a la directora general de Patrimoni Artístic, qui resoldrà per delegació del conseller de Cultura, Educació i Ciència. La resolució serà publicada en el Diari Oficial de la Generalitat Valenciana.
  
3. La no resolució en el termini previst per a resoldre, que serà de tres mesos, produirà efectes jurídics desestimatoris.
  
  
Sisena. Modificació de la resolució de concessió
  
Tota alteració de les condicions que es tinguen en compte per a la concessió de l'ajuda i en tot cas l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
L'import de les ajudes, tot sol o en concurrència amb subvencions o ajudes d'altres administracions públiques o d'altres ens públics o privats, no podrà superar en cap cas el cost de l'activitat a realitzar pel beneficiari.
  
  
Setena. Obligacions dels beneficiaris
  
1. Tots els beneficiaris d'aquestes ajudes estan obligats a:
  
a) Realitzar l'activitat que fonamenta la concessió i complir les obligacions previstes en l'Ordre de 31 de juliol de 1987 de la Conselleria de Cultura, Educació i Ciència, per la qual es regula la realització d'activitats arqueològiques a la Comunitat Valenciana.
  
  
b) Acreditar davant la Conselleria de Cultura, Educació i Ciència la realització de l'activitat i el compliment dels requisits i condicions que determinen la concessió de l'ajuda.
  
c) Sotmetre's a les actuacions de control financer que corresponen a la Intervenció General en relació amb l'ajuda concedida.
  
  
d) Comunicar a la Conselleria de Cultura, Educació i Ciència l'obtenció d'ajudes per a la mateixa finalitat, procedents de qualsevol administració o ens públic.
  
e) Acreditar que es troben al corrent en les seues obligacions tributàries i davant la Seguretat Social, amb referència al moment que finalitze el termini de presentació de sol·licituds, en els termes previstos en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21.06.1996).
  
2. Els beneficiaris hauran de presentar, abans del 31 d'octubre de 1997, els justificants de les despeses realitzades per a dur a terme l'activitat per un import igual o superior al de l'ajuda concedida. La falta de justificació de les despeses en el termini establit o fora d'aquest determinarà la pèrdua del dret al cobrament de l'ajuda concedida.
  
La realització de l'activitat s'acreditarà mitjançant la presentació, abans del 31 d'octubre de 1997, de l'informe preliminar a què fa referència l'article 15 de l'Ordre de 31 de juliol de 1987.
  
  
  
Vuitena. Pagament de les ajudes
  
1. El pagament de l'ajuda concedida es farà efectiu després de l'aportació per part del beneficiari de la documentació a què es refereix la base setena, apartat 2.
  
2. Sense perjudici de l'obligació d'aportar els justificants de les despeses realitzades, els beneficiaris de les ajudes podran sol·licitar un avançament del 40% de l'import després de la presentació d'un aval per aquesta quantitat, que serà tornat als interessats una vegada hagen justificat les despeses per un import igual o superior a aquest avançament, llevat que se sol·licite el lliurament d'un nou avançament del 20% de l'import de l'ajuda, a què quedarà afectat l'aval fins la justificació d'aquesta quantitat.
  
  
Novena. Reintegrament de quantitats percebudes
  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenció de l'ajuda sense tenir les condicions requerides per a això.
  
  
c) Incompliment de la finalitat per a la qual fou concedida l'ajuda.
  
d) Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit previst en el paràgraf segon de la base sisena, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.
  
  
  
  
  
ANNEX II
  
  
Model de sol·licitud d'ajuda per a la realització d'activitats arqueològiques o paleontològiques ordinàries.
  
  
01. Dades del sol·licitant
  
1r cognom 2n cognom Nom
  
NIF Adreça
  
CP Província Telèfon
  
Assenyaleu si actueu en nom propi o en representació d'una persona jurídica:
  
- En nom propi
  
- En representació de
  
  
02. Dades bancàries
  
  
03. Activitat. Assenyaleu l'activitat sol·licitada
  
3.1. Excavació arqueològica
  
3.2. Prospecció arqueològica
  
3.3. Excavació arqueològica subaquàtica
  
3.4. Prospecció arqueològica subaquàtica
  
3.5. Excavació paleontològica
  
3.6. Prospecció paleontològica
  
  
04. Dades de l'entitat a què es troba vinculat el projecte o, en el cas de persones físiques, de l'entitat que dóna suport al sol·licitant
  
  
Nom de l'entitat
  
Adreça Població
  
Província Telèfon
  
  
05. Dades del jaciment
  
Nom del projecte
  
Terme municipal
  
Comarca
  
Adscripció cultural
  
Nre. de campanyes realitzades
  
  
06. Número d'expedient i data de l'autorització de la Direcció General de Patrimoni Artístic per a dur a terme l'activitat.
  
  
  
07. Pressupost total de l'activitat segons conceptes.
  
  
08. Altres ajudes concedides destinades a aquest projecte d'investigació.
  
  
SOL·LICITE, segons la normativa vigent, participar en el concurs públic per a la concessió d'ajudes per a la realització d'activitats arqueològiques o paleontològiques ordinàries.
  
  
(Lloc, data i signatura)